Nos Stephanus, decanus Oschariensis, notum facimus universis presentes litteras inspecturis quod, in nostra presentia constituti, Petrus, prepositus de Orsanz, et Arambour, uxor ejus, dederunt, cesserunt et tradiderunt nomine venditionis viris venerabilibus et religiosis abbati et conventui Cistercii, quandam petiam terre arabilis quam acquisierant a Vienet dicto Loupoteus, de Arconceio, sitam prope Lamalatiere de Vilers, super la roie dou Loureyr, pro pretio tresdecim librarum divionensium monete. De quibus plene et integre se tenuerunt pro pagatis. Renuntiantes exceptioni non numerate et non solute vel non tradite sibi pecunie, et de dicta petia terre se penitus devestientes, dictos Cistercienses investierunt. Et in verum dominium perpetuamque possessionem miserunt tali modo ut dictam petiam terre teneant, habeant et possideant, et ex inde omni tempore libere et quiete faciant quicquid voluerunt licite et jure proprietario. Ita quod nulla inquietudo, nulla contradicto dictorum Petri et Arambour et heredum eorum vel aliquarum aliarum personarum possit dictis Cisterciensibus obesse vel obstare. Promiseruntque et tenentur sub obligatione omnium bonorum suorum supradicti Petrus et Arambour, uxor ejus, juramento prestito corporali, dictam petiam terre dictis Cisterciensibus et eorum successoribus, contra omnes homines et personas, legittime defendere, et in perpetuum garantire, et presentem venditionem et presentes litteras ratas et firmas habere, et omni tempore tenere, et nunquam per se vel per aliquos alios contravenire. Insuper renuntiaverunt omni auxilio et beneficio juris civilis et canonici atque consuetudinis presentis et future ac statuti, cujuslibet quod eis vel eorum heredibus posset in posterum contra presentem venditionem seu presentes litteras competere vel prodesse, et dictis Cisterciensibus nocere. In cujus rei testimonium et munimen, ad petitionem dictorum Petri et Arambour, uxoris ejus, presentibus litteris sigillum nostrum apposuimus. Actum anno Domini Mo CCo quinquagesimo tertio, mense maio.